Kwah ka BJP wow yakhun Election MP na waroh ar tylli ki Constituency ka jylla: AL Hek – Wyrta
Shillong: Uwa yahkhmat ka BJP uwa man leh u montri ha ka sorkar jylla, u Alexander Laloo Hek da ong u wa ka party ha kani ka jylla kwah ko wow yakhun Election MP na waroh ar tylli ki Constituency na Shillong wa na Tura Parliamentary Constituency neibhah ka BJP man ko ka seiñ saiñ pyrthai wa heh hapoh ka ri tangwa kattæ leh da ong u wa chong ha ka rai na ka seiñ bei na Delhi.
Ha iwi tawon i liang, u Hek da pyntip u wa i wan yong oo na jylla Kerala ha kini ki sngi wa da dep da yachem u wa u montri ka tnat uiñke suwari u KJ Alphonse neibynta wow pynku ya ka kaam uiñke suwari hapoh ka jylla.
Da ong u wa ka jylla Meghalaya nadooh ka suiñ bneiñ toh kawa yahaap bha wei neiliang ka sorkar pyrdi da kular ko wow kyrchaan wow pynku ya kani ka kaam hapoh ka jylla wei daw pynman leh ya kiwa boon ki tamasa wa heh hapoh ka jylla.
Da pyntip u leh wa da yaklam leh wow pynku ya ka sumaar dawai kynbat namo ka Ayush hapoh ka jylla kamwa da leh hapoh ka jylla Kerela.
“Ym slem de ka sorkar daw chong phyllu yumut ko heiyatoh wa kani ka kaam.” Ong u Hek.